Kisah Salah Cucuk
Wayah pamulaan ka Banjar, Palui umpat badiam wan mamarinanya di jalan tambus pal anam. Wayah itu kabujuran pamannya itu badiam di parumahan hanyar makanya listriknya baluman masuk.
Bila sudah malam, kadap tu pang kompleknya itu karna masih banyak rumah nang baluman didiami. Tapaksa panarangannya balampu minyak haja.
“Lui… ui Palui…!” ujar mamarinanya marawa. “Itu nah acil ikam malam ini kulir bamasak. Jadi tulung ikam tukarakan nasi babungkus di muka sana. Salajur tukarakan aku ruku, tukar ruku ikam jua sakalian,” ujar mamarinanya sambil manjulung duit Rp 50.000,-
“Bagusnya naik sapida motor haja supaya lakas,” ujar acilnya manyahut matan dapur.
“Ikam menungkar di muka perumahan sana Lui ai, nasi gorengnya nyaman. Jangan kada ingat rokonya lah. Ini nah kunci vespanya, ikam bisa kalo makainya,” ujar mamarinanya.
“Tanang haja paman ai, sapida motor napa nang kada suah ulun tunggang. Apalagi vespa, pakaian ulun tumatan bahari,” ujar Palui pina peiyanya.
Parmisi ai si Palui tulak handak manukar nasi. Sekalinya lawas ada pang parak sajam, si Palui kada sing cangulan.
“Kamana kamanakan ikam tu manukar nasi? Asa galurukan banar sudah parutku,” ujar mamarina Palui nang bibinian manakuni lakinya.
“Iya am tu… aku gaernya inya tasasat atawa kada tahu wadah bulik,” ujar mamarinanya lalu manjinguk ka luar. Sekalinya Palui masih ada di luar rumah, mahadapi vespa sambil tapaluh limbui.
“Kenapa Lui? Ikam baluman tulak jua kah?” ujar mamarinanya takajut.
“Kada tahu ini, kada mau hidup vespanya paman ai. Tumatan tadi sudah ulun maengkol, sampai handak tepacul batis ulun,” ujar Palui manggah.
“Oooh, businya kalo rigat Lui ai, mana kuncinya biar kubarasihi dulu businya. Di bagasi banyak kunci gasan mambaiki vespa ini,” ujar mamarinanya.
“Itu nah kuncinya di situ,” ujar Palui malikit ka korek api manunjukakan andakan kuncinya.
Takalipik mamarina Palui imbah malihat andakan kuncinya. Sekalinya kuncinya dicucuk Palui di bagasi vespa di parak jok. Bujur haja vespanya kada mau hidup wayah ditinjak.
“Dasar bantat banar ikam ini Lui ai. Nang ikam cucuk ini lain wadah kunci kontaknya, ini wadah bagasinya. Dua hari ikam tinjak engkolnya sampai pacul batis ikam tu, tatap kada hakun hidup vespanya,” ujar mamarinanya handak manyarik tapi handak jua tatawa malihat kabungulan anak kamanakannya itu.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn